**איבונה**

**מאת: ענת זאוברמן**

**עורכת: אינה איזנברג**

**Dedicato ai miei nonni- Ivon e Oswald ~** ~

*הדמויות:*

איבונה- דולת פנינים

אמא- אמה של איבונה

אינסה- דולת פנינים

דניאלה- דולת פנינים

אוסי- סופר

אנטון- מתקן סירות

***// מערכה ראשונה //***

*1.*

***(ים)***

(שיר לאחר צלילה)

איבונה+אינסה+דניאלה:

מאום מלבד גופי לא שייך לי. בבואתי קלה כביומי ראשוני.

ים סוער, אדמה מקוללת ותשוקת בשרים חולפת-

לא יסיחו דעתי, לא ישתיקו אמונתי. דולת פנינים אנוכי.

בשר ודם, אש ומים, רוח פרא בשיערי.

כבוד המצולות קודם לקיומי

חובתי במשמר כל חי עמוק, גלוי ונסתר.

כי היא מלאכתי, ישועתי, שפיותי.

ורק לי הבחירה, כל בוקר מחדש, להיות דולה.

**2.**

(ים)

(מתיישבות לנקות את המסכות)

דניאלה: נפגשנו ליד המגדלור

אינסה: אוף זה לא יורד

דניאלה: הוא הביא לי רקפות

אינסה: נמאס כבר מהטינופת הזאת

דניאלה: הוא גם הביא שמיכה ובקבוק גראפה, ישבנו שם ודיברנו המון

אינסה: את מצליחה להוריד את החרא הזה?

דניאלה: אחרי שאמרתי שהרקפות שלי נבלו הוא הביא לי חדשות

אינסה: תמיד היא לוקחת אותנו לצלול במקומות מוזרים אבל המפרץ זפת הזה..

דניאלה: ואז שכבנו.

אינסה: זה באמת השיא. מה??

דניאלה: כן... במגדלור.

אינסה: למעלה??

דניאלה: למעלה. ונשארנו לישון שם. התחבקנו כל הלילה. ואמרתי לו שאני אוהבת אותו.

אינסה: את רצינית?

דניאלה: אני באמת אוהבת אותו. אף פעם לא הרגשתי ככה

אינסה: אני כבר רואה את החתונה שלכם נארגן לכם משהו יפיפה על הצוק..

איבונה: או במגדלור

דניאלה: מי צריך חתונה בכלל? אני רוצה לעשות לו מאה ילדים!

אינסה: משוגעת. ולהפסיק לצלול?

דניאלה: אני סומכת על אנטון שאני לא אצטרך לשלות ספוגים לאורך זמן.

אינסה: הלוואי..

דניאלה: ברור נסי, את תנהלי את החנות, איבונה תדאג שהפנינים יזרמו ואני אטפל בילדים של כולנו.

אינסה: ברור. נטבע מרוב פנינים.

דניאלה: אל תדאגו, אני לא אפסיק לצלול בקרוב.

3.

**(בית אמא)**

אמא: (נכנסת) איבונה. מה את עושה? בואי תעזרי לי פה רגע.

איבונה: תני לי רגע..

אמא: איבון!

איבונה: מה??

אמא: תחזיקי את זה. אני רוצה לבדוק שזה ישר.

איבונה: נו. בסדר?

אמא: ימין קצת למעלה. עוד טיפה. זהו. חכי בדיוק ככה. לא לזוז!

איבונה: נו אמא!

אמא: תחזיקי טוב.

אמא: זהו. נראה טוב הא?

איבונה: כן... מה תשימי בפנים?

אמא: נראה. נוף. או אותך

איבונה: אוי רק לא תמונה שלי... אמא ... זה נורא.

אמא: אני רוצה למכור את הסירה.

איבונה: סליחה?

אמא: היא עומדת במחסן סתם, כבר כל כך הרבה זמן. אם אין לך תכניות להתחתן עם דייג בזמן קרוב, לפחות נמכור אותה ונשקיע את הכסף בבית. את הרי כבר לא מביאה ספוגים כמו פעם. מה את בכלל עושה שם כל היום?

איבונה: היא לא עומדת שם סתם, אני מטפלת בה כמעט כל יום והיא שלי. שלנו. את לא מוכרת אותה.

אמא: זה מיותר להחזיק אותה.

איבונה: ממש לא. היא במצב מעולה ואפשר לקחת אותה להפלגות.

אמא: את עקשנית. תקועה במקום. את נאחזת בעבר במקום להתקדם קדימה.

איבונה: זה עובר בגנים.

אמא: אני הולכת לשכב.

איבונה: הכנתי לך את הסלט שאת אוהבת.

אמא: מבזבזת את הזמן שלך על הסירה הזאת. את ואבא שלך. אותו טמטום חיים בפנטזיות, מבזבזים לי את הזמן..

איבונה: תאכלי את הסלט.

אמא: לאן את הולכת?

איבונה: למחסן.

אמא: חכי רגע.

איבונה: מה?

אמא: בואי הנה. את יפה. מה תעשי כשאני אמות?

איבונה: אשים את כד האפר שלך בסירה ושתינו נפליג עליה דרומה עם בקבוק רום.

אמא: אני שואלת ברצינות.

איבונה: אז תפסיקי. אני לא אוהבת את השאלות האלה.

אמא: רק תבטיחי לי שתצאי מפה. שלא תגמרי כמוני.

איבונה: הכל דרמטי אצלך. תראי איזה יום יפה בחוץ.

אמא: אבא שלך היה אומר שמי שחי בים, מאושר. אבל הוא לא הבין, האידיוט, שצריך לאהוב את הים, אחרת תהיה אומלל. תחטוף מחלת ים ותשנא את כל מי שמסביב. תראי אותי. אני חטפתי מחלת ים כבר מזמן ולא נתתי לעצמי להיות חולה. לא הייתה לי ברירה.

איבונה: הייתה לך.

אמא: לא. את נולדת.

איבונה: תאכלי את הסלט, אמא.

4.

***(מחסן הסירות בכפר הים)***

אנטון: לא הכל קשור אלייך, העולם לא סובב סביבך.

איבונה: לא אמרתי שזה קשור אלי.

אנטון: כן אמרת. מה קרה איבונה? מקנאה?

איבונה: ממש.

אנטון: את יודעת שרק תגידי מילה ואני טורף אותך כאן על הסירה.

איבונה: מגיע לדניאלה יותר טוב ממך.

אנטון: זה היה בצחוק. בוני, האמת היא, שאף אחד לא שאל את דעתך.

איבונה: תסתום.

אנטון: כזאת קשוחה. תביאי חיבוק.

איבונה: אנטון יא חתיכת אידיוט. תתרחק ממני.

אנטון: פעם אהבת כשהתחבקנו.

איבונה: אתה עם דניאלה עכשיו.

אנטון: את יודעת שאני אתה רק כי את דחית אותי. עכשיו תקשיבי, אני הולך להציע לך את ההצעה הזאת בפעם האחרונה, בפעם האחרונה איבונה.

איבונה: אנטון די אני כבר אמרתי לך...

אנטון: תשתקי ותקשיבי! זה רק חצי שנה, מלא כסף, ספינה גדולה, מה זה גדולה? ענקית! חדר מכונות הכי משוכלל שיש, אני אהיה מכונאי ראשי את מבינה מה זה אומר? את קולטת איזה תנאים אלו? התא שינה שלי שם יותר גדול מהבית שלי היום. נראה עולם, תשלחי לאמא שלך מלא כסף, נכיר אנשים חדשים, לא מפה! נשחה נשתזף, נהיה ביחד.

איבונה: למה אתה מציע לי דבר כזה? למה אתה עושה לי את זה? אתה יודע שאני לא יכולה לעזוב!

אנטון: למה? תסבירי לי למה.

איבונה: כי אני מחפשת פנינים אנטון!!

אנטון: עוד פעם האגדה הזאת.

איבונה: די. תעשה מה שאתה רוצה.

אנטון: זה סיפור איבונה. אבא שלך סיפר לך סיפור, יפה, אבל זה לא הספור שלך.

איבונה: זה השורשים שלי, זה מה שנועדתי לעשות, סבתא שלי הייתה...

אנטון+איבונה: מלכת הפנינים הדולה הראשונה.

איבונה: כן.

אנטון: וגם אם תמצאי פנינים לא תרוויחי עליהם הרבה יותר מאשר הספוגים שאת כבר לא מוציאה.

איבונה: זה לא קשור לכסף.

אנטון: זו לא בושה להיות שולת ספוגים, זו פרנסה מכובדת.

איבונה: זה לא קשור לכסף.

אנטון: אז למה זה קשור?

איבונה: אני דולת פנינים.

אנטון: בואי איתי.

איבונה: היא באמת אוהבת אותך. אתה אוהב אותה?

אנטון: כן. אבל קודם אני אוהב אותך.

איבונה: יש לך לב ממש רחב.

5.

***(ים)***

(סדר יומה של דולת פנינים)

איבונה+אינסה+דניאלה:

עלות השחר ~ השכמה

שעת הדרקון ~ תרגולי נשימה

שעת הארנב ~ התעמלות

שעת השור ~ ארוחת בוקר והתארגנות ליציאה

שעת הטיגריס ~ צלילת בוקר

שעת החולדה ~ הערות צלילה

שעת הכלב ~ תרגול מצבי מצוקה

שעת הסוס ~ ארוחת צהריים והפסקה

שעת התרנגול ~ תרגול ריאלי; (לדוגמא- "בידול הפנינה מאבני חן מינרליות")

שעת הקוף ~ תרגול טכני; (לדוגמא- "החפת סירה; עליה יזומה לחוף")

שעת דמדומים ~ ארוחת ערב וסיום יום.

-שעות מנוחת החמה-

**6.**

***(ים.)***

***(בקושי שומעים. מדברות בצרחות נגד הרוח)***

איבונה: אינסה!

אינסה: מה?

איבונה: לאן את הולכת? אינסה! נו?

אינסה: ראות נוראית!

איבונה: במקומות כאלו יש פנינים

אינסה: אני לא צוללת יותר במים האלה!

איבונה: נו תחזרי

אינסה: קר לי!!!! אני לא רואה כלום! אנחנו כבר שעתיים פה!

איבונה: בואי לפה!

אינסה: לא רוצה!

איבונה: את פשוט מפונקת! את בחיים לא תמצאי פנינים!

אינסה: שדניאלה תשאר איתך כי לי נגמרה הסבלנות אלייך! את חולת נפש!

איבונה: את פשוט מעצבנת!

אינסה: את מעצבנת! את אובססיבית! חושבת שאנחנו עובדות אצלך? זה שסבתא שלך מצאה פנינים לא אומר שגם את תמצאי.

איבונה: מה קשור סבתא שלי?!

אינסה: אין פה פנינים, את לא מבינה שאין פה פנינים בים הזה!

איבונה: יש פה, את פשוט עצלנית מדי כדי למצוא אותן!!

**אינסה: (צועקת) שלוש ארבע ו....**

**(שיר לפני צלילה)**

דניאלה: גמעי נשימה

מלאי ריאותייך

כווצי הסרעפת

הורידי דופק

התעלמי ממשקל

הסירי רעש יבשה

רדי מטה,

ללא חשש, ללא חרטה.

לב אדמתך זועק

תשוקתך אדירה

אך לעולם אילמת

דמך קפוא ורותח

באותה נשימה

בה תרדי מטה

ללא חשש, ללא חרטה.

7.

***(בית אמא)***

אמא: את לא הולכת לצלול היום?

איבונה: לא.

אמא: אז מה את עושה?

איבונה: כלום.

אמא: לפחות זו לא היית את.

איבונה: אני הולכת לסירה.

אמא: הם מחשמלים אותי מהרצפה איבונה.

איבונה: הסברתי לך שהם לא.

אמא: חושבים שאני משוגעת. אני יודעת מה קורה.

איבונה: את משוגעת.

אמא: מה אמרת?

איבונה: כלום.

אמא: את מתגעגעת לחברה שלך?

איבונה: (איבונה לא עונה).

אמא: לזאת שמתה?

אמא: כן אמא. דניאלה מתה. זה השם שלה.

אמא: נו אני יודעת.

איבונה: את יודעת.

אמא: הייתה חברה של החבר שלך לא?

איבונה: מאיפה את יודעת?

אמא: אני יודעת.

איבונה: ואת זה ששנינו שיקרנו לה, את זה את גם יודעת?

אמא: מה?

איבונה: עזבי.

אמא: לא נורא. את יותר יפה מימנה.

איבונה: היא מתה, אמא!

אמא: נו, אני יודעת. אז מה, את אשמה עכשיו?

איבונה: כן.

אמא: (פאוזה) יעבור לך. הבאת חלב?

8.

***(ים)***

אינסה: בוני! כמה זמן צלילה היום? מה עשית שם?

איבונה: הייתה פנינה ענקית.

אינסה: באמת?? והוצאת אותה??? תראי לי!

איבונה: לא.. לא הצלחתי.

אינסה: טוב, אז מחר. מה קרה?

איבונה: היא לא נתנה.

אינסה: מי?

איבונה: הפנינה.

אינסה: הייתה בתוך סבך? משהו רעיל?

איבונה: לא. כלום. פשוט לא רצתה לעלות.

אינסה: אני לא מבינה.

איבונה: לא משנה.

אינסה: לא משנה. בואי נלך אני גוועת.

איבונה: נסי, הברכה!

אינסה: אה נכון! (חוזרת)

איבונה: לא משנה, עזבי. אני אברך גם בשבילך

אינסה: בטוח איבונה?

איבונה: כן, בטוח. לכי לאכול.

(אינסה יוצאת. אוסי נכנס)

איבונה:

מאום מלבד גופי לא שייך לי. בבואתי קלה כביומי ראשוני.

ים סוער, אדמה מקוללת ותשוקת בשרים חולפת-

לא יסיחו דעתי, לא ישתיקו אמונתי. דולת פנינים אנוכי.

בשר ודם, אש ומים, רוח פרא בשיערי.

כבוד המצולות קודם לקיומי

חובתי במשמר כל חי עמוק, גלוי ונסתר.

כי היא מלאכתי, ישועתי, שפיותי.

ורק לי הבחירה, כל בוקר מחדש, להיות דולה.

אוסי: זה יפה. את כתבת?

איבונה: מה? לא..

אוסי: מזכיר קטע של סטרוינוב. מכירה?

איבונה: לא.

אוסי: "..ושקעתי מטה בחום גלייך, חסר נשימה.. הבל פי, כצדף רך, מתנפץ במצולות גופך.."

(איבונה לא עונה)

אוסי: את מכאן נכון?

איבונה: למה?

אוסי: רואים.

(איבונה לא עונה)

אוסי: אני מחפש מקום לאכול. הכל סגור.

איבונה: כן. צהריים.

אוסי: אז מה עושה אדם שרעב דווקא עכשיו?

איבונה: לא ידעת שהכל סגור בין שתיים לארבע?

אוסי: כן. לא. לא ידעתי.

איבונה: יש מסעדה חצי שעה מכאן על הכביש מזרחה.

אוסי: את גרה פה?

איבונה: כן.

אוסי: כאן בגבעה?

איבונה: לא. בכפר הים.

אוסי: אה, מדהים. מה, את שוכרת דירה או..?

איבונה: לא.

אוסי: יש שם קהילה כזאת של..

איבונה: כן.

אוסי: את משם?

איבונה: כן.

אוסי: אז את, איך אומרים? שולת ספוגים?

איבונה: אני דולת פנינים!

אוסי: דולת פנינים? וואווו.... נעים מאוד גברתי. אני אוסי.

איבונה: איבונה.

אוסי: איבונה. לא ידעתי שיש פה פנינים..

איבונה: אז מה אתה עושה פה אצלנו חוץ מלחפש אוכל בין שתיים לארבע?

אוסי: אני סופר. הסוכן שלי דאג לי לדירה על הגבעה כדי שאוכל לצאת קצת מהעיר, לכתוב, את יודעת.

איבונה: אני לא.

אוסי: לקבל השראה מהים, הצמחים, השקט.

איבונה: אה. וזה עובד?

אוסי: אה...

איבונה: מה אתה כותב?

אוסי: כתבתי שני ספרים. אבל מאז עבר כבר הרבה זמן..

איבונה: ומוכרים את זה בחנויות ספרים?

אוסי: כן, מכרו.

איבונה: מה זה משנה איפה אתה כותב?

אוסי: שאלה טובה.

איבונה: מי שכותב- פשוט כותב, לא?

אוסי: לפעמים לא יוצא לי.

איבונה: ופה יוצא לך.

אוסי: קצת יותר, לפעמים עוזר לשנות את התפאורה כדי שההשראה תבוא לבקר.

איבונה: על מה זה?

אוסי: מה?

איבונה: הסיפור שלך.

אוסי: סיפור על אישה שבורחת ממלחמה.

איבונה: אוי. מדכא. לאן היא בורחת?

אוסי: לעולם מקביל

איבונה: למה?

אוסי: לעולם מקביל.

איבונה: עולם מקביל?

אוסי: כן. עולם כזה שבו הכל אותו דבר, אבל אחרת. היא מכירה כל מקום בו ואת האנשים סביבה, אבל בעצם לא. כי זה עולם אחר, הפוך לחלוטין , כמו בתורת הקוואנטים.

איבונה: טוב. בהצלחה עם זה. בכל מקרה, אני בדרך הביתה לכפר הים, אם תחכה בחוץ כמה דקות יכולה להביא לך לחם וקציצות דגים.

אוסי: באמת??

איבונה: או שתעבור לעולם אחר שבו יש לך איפה לאכול ארוחת צהריים.

אוסי: אחרייך, גברת דולת פנינים.

איבונה: איבונה.

אוסי: הנסיכה איבונה.

איבונה: פשוט- איבונה.

אוסי: פשוט איבונה.

9.

***(ים)***

אינסה (צועקת): צאי כבר!

איבונה: מה??

אינסה: בואי לחוף!

איבונה: מה קורה?

אינסה: תורידי את המסכה מהר.

איבונה: למה??

אינסה: תורידי כבר.

איבונה: מה?..

אינסה: דם. יורד לך דם מהעיניים.

איבונה: אני.. למה זה?..

אינסה: את מרגישה בסדר?

איבונה: כן.. אני לא יודעת..

אינסה: צללת מהר מדי?

איבונה: לא.

אינסה: עמוק מדי?

איבונה: לא.

אינסה: (פאוזה) שטפי את הפנים. יהיה בסדר.

איבונה: אינסה. זה בינינו כן?

אינסה: הכל בסדר. לכי תבדקי את זה.

איבונה: כן.

אינסה: באמת.

איבונה: בסדר.

אינסה: אני אבוא איתך.

איבונה: בסדר.

איבונה: מאום מלבד גופי..

אינסה: תעזבי את זה.

10.

***(ים)***

אוסי: אתמול בלילה כתבתי עלייך.

איבונה: עלי?

אוסי: מסתבר.

איבונה: אז באמת עושים את הדברים האלה? כותבים על אנשים?

אוסי: את מתוקה.

איבונה: מתוקה.

אוסי: מתוקה מאוד.

איבונה: אתה בקושי מכיר אותי.

אוסי: אולי אלך לים, לשמוע עדויות אופי?

איבונה: לא צריך. יגידו לך שאני קשוחה. לא כולן פה מחבבות אותי.

אוסי: עדיף לך ככה. אם כולם מחבבים אותך זה אומר שיש לך בעיה, אני נוטה לחשוד באנשים שכולם מחבבים.

איבונה: פשוט לבנות פה קשה לראות שמישהי רוצה יותר מהחיים האלה במקום להתפשר.

אוסי: מעניין. למה רק נשים עושות את זה?

איבונה: ככה זה כאן. חוץ מזה אנחנו גמישות יותר. קלות יותר. ויש לנו ידיים עדינות יותר.

אוסי: לספוגים?

איבונה: לפנינים!

אוסי: ויש לכן גם נפש חזקה יותר.

איבונה: כן. אתה סתם אומר.

אוסי: אני לא אומר סתם איבונה. בעיני אתן עשויות פלדה. לא הייתי יכול להיות דולת פנינים.

איבונה: זו דרך ארוכה.

אוסי: להיות בשליטה כל הזמן. ומחוץ למים?

איבונה: מה?

אוסי: מי את?

איבונה: סתם.

אוסי: את לא סתם.

איבונה: בתוך הים, את חייבת להתמסר. צריכה לכבד אותו, כי את תלויה בו. ביבשה אני מנסה לא להיות תלויה בשום דבר.

אוסי: תלות היא לאו דווקא דבר רע.

איבונה: דולה סומכת רק על עצמה.

אוסי: זה מתוך המניפסט שלכן?

איבונה: לא.. זה פשוט..

אוסי: ומה קורה כשאת עצובה?

איבונה: אני במים. (פאוזה) לפעמים, בצלילה, המלוח של הדמעות מתערבב לי עם המלוח של המים.

אוסי: ואז?

איבונה: לא תצחק עלי?

אוסי: לא.

איבונה: אני מרגישה אישה.

אוסי: בחיי. את יצור מרגש איבונה.

איבונה: אז מה כתבת עלי?

אוסי: קחי.

איבונה: לאן אתה הולך?

אוסי: תישארי פה, תקראי. נדבר אחר כך. זה שלך.

איבונה: מה? אבל זה שלך..

אוסי: זה שלך. יצא מימני לדף הזה, שעכשיו בידיים שלך.

**1**1**.**

***(בית אמא)***

אינסה: (מקריאה או קוראת בשקט את מה שאוסי כתב לאיבונה) הוא ממש משקיע כדי להכניס אותך למיטה שלו בוני!

אמא (נכנסת): אז מי הבחור?

איבונה: מה?

אמא: נו אני יודעת. בשבילי פיזרת את השיער?

אינסה: סופר שבא לכתוב פה.

אמא: אה! מישהו שבא לחופשה בגבעה ועוזב עוד שבועיים?

איבונה: כן. טוב לך עכשיו?

אמא: אל תהיי קלישאה ילדה שלי. את יודעת שהם באים לפה, תופסים בחורה מהים ואז נוסעים. אפילו מכתב לא שולחים. מכניסים אותה להריון ונוסעים. זה טוב לך? את רוצה כזה?

איבונה: אנחנו רק מדברים.

אמא: על מה?

איבונה: על החיים.

אינסה: החיים.

אמא: אוי ואבוי.

איבונה: את מציקה לי.

אמא: קרה משהו בצלילה, איבון?

איבונה: למה את שואלת כזה דבר? את רואה שהכל בסדר.

אמא: מתי תביאי כבר ספוגים?

איבונה: אמא די.

אמא: (לאינסה) מה אתן עושות שם כל היום במפרץ של הזפת במקום לעבוד?

אינסה: אני לא..

איבונה: תעזבי אותה אמא. זה מפרץ של הפנינים לא של זפת.

אמא: איזה שטויות. אין שם כלום ואסור לצלול שם בכלל.

איבונה: כי כולם מפחדים, אבל אנחנו מכירות שם ויודעות מה לעשות.

אמא: גם החברה שלך ידעה?

איבונה: אינסה, בואי נלך אנחנו מאחרות.

אמא: הם היו פה היום בבוקר. התקינו עוד מוט אלחוטי בגבעה.

איבונה: תעזבי את זה בבקשה.

איבונה: הם מחשמלים אותי מהרצפה.

איבונה: לא, הם לא. את מדמיינת את זה.

אמא: תשמרי על הפה שלך איבון. הם שמו חוטים חדשים, המנוולים. רק מחכים שירד גשם כדי לחדור לכל הבתים כאן. לכו תביאו עצים, אנחנו צריכות לבודד את כל הבית.

איבונה: אנחנו לא מבודדות את כל הבית.

אמא: אין בעיה. אני אעשה את זה בעצמי. לא צריכה את הטובות שלך.

איבונה: עוד פעם עלית לשם לצרוח עליהם?

אמא: אני לא אתן שירעילו אותי. את לא מבינה?! תקשיבי לי, אני מרגישה את זה בגוף! הוא מחושמל מבפנים. הם מכניסים לנו דברים לתוכו. כל כמה חודשים מתקינים שם מוט חדש ועכשיו הם כבר מתקרבים לבית שלנו איבון! הם מתקרבים לבית שלי.

איבונה: הסברתי לך שבכל מקום מתקינים מוטות כאלו.

אינסה: ככה עושים, זה לא קשור אלייך...

אמא: זה כן!! טיפשות! אף אחד בכפר הזה לא רואה שהורגים אותנו?!! (לאינסה) את צריכה לבוא איתי לגבעה ואנחנו נפסיק אותם. נילחם בהם! בואי איתי.

איבונה: את מביכה את עצמך אמא. את מביכה אותי! אינסה בואי כבר!

אמא: את רעה.

איבונה: סליחה. אמא, סליחה.

אמא: את לא אוהבת אותי. למה?

איבונה: לא התכוונתי. אני עייפה. בסדר?

אמא: למה את כועסת עלי?

איבונה: אני פשוט כבר לא יודעת איך להסביר לך מה אמתי ומה לא.

אמא: את אמתית?

איבונה: כן.

אמא: את הבת שלי?

איבונה: כן.

אמא: בסדר. זה מספיק. עכשיו תעשי לנו קפה.

**12.**

***(ים)***

אוסי: היא הייתה חברה שלך?

איבונה: כמו אחות.

אוסי: אני כל כך מצטער איבונה.

איבונה: על מה?

אוסי: על זה שהיא מתה.

איבונה: אבל אתה לא אשם בזה.

אוסי: אני מצטער שאת עצובה.

איבונה: כשאנטון נפרד מימנה היא ביקשה ממני שנצא לבלות כדי לשכוח, היא לא הפסיקה לשתות ופתאום היא תפסה את היד שלי ממש חזק ואמרה שהיא גמורה, שהיא רוצה למות.

אוסי: מה, את חושבת שהיא?..

איבונה: היא אמרה לי "הוא לא רוצה אותי" אז חיבקתי אותה ואמרתי שככה זה, שהמציאות לועסת לנו את החלומות לפעמים, שהוא בכלל לא מספיק טוב בשבילה ותזכור תמיד את מה שאנחנו מתרגלות בים - שכל "לא" זה במקום "כן" שעוד יגיע ואז היא הסתכלה עלי, התפוצצה מצחוק ואמרה לי "אני מאוהבת במישהו שאוהב מישהי אחרת".

אוסי: את?

איבונה: לא אמרתי לה כלום.

אוסי: אז מה קרה שם באותו יום בים?

איבונה: אי אפשר לדעת. אולי בכלל אכל אותה כריש.

אוסי: מה?

איבונה: מה?

אוסי: אתן צוללות פה עם כרישים?

איבונה: ים. יש הכל.

אוסי: הטבע יכול להיות אכזר.

(אינסה נכנסת, הם לא רואים)

איבונה: בתקיפות כריש אין שום דבר אכזרי. זה פשוט קורה מתחת למים, בשקט. אולי הוא פשוט היה שם באותו יום בלי שאף אחד ידע וזה בעיקר הגיוני, כי הוא בבית שלו וממש לא צריך ליידע או לבקש רשות מאף אחד לחפש ארוחת בוקר, גם אם זו דניאלה.

אתה יודע שאחד החוקים הראשונים במקרה של תקיפת יונק ימי זה שאסור בשום אופן להיכנס למים ולנסות להציל את חברה שלך?

אוסי: ברצינות? אז מה עושים?

איבונה: מחכים. עד שהיונק יעזוב. נותנים לים לעשות מה שהוא צריך ומשחררים כל חוש הישרדותי-היסטרי. זה הרי דבר ידוע, שמי שנכנסת למלחמה עם הים, תפסיד.

אינסה: צודקת. אחד לים, אפס לדניאלה. איזה שעמום היום, הא? שייגמר כבר האובך הזה. שלום אוסי.

אוסי: שלום..

איבונה: אינסה

אוסי: אינסה

אינסה: שתי נקודות. מה אתם עושים?

איבונה: סתם. מתי הגעת?

אינסה: לכמה זמן הגעת אתה?

אוסי: אני.. הייתי אמור לעזוב חזרה לעיר עוד שבוע, אבל כנראה אאריך את השהייה שלי כאן.

אינסה: בגלל בוני?

איבונה: נסי!!

אינסה: מה?

אוסי: זה בסדר. האמת היא שכן.

אינסה: יופי. אני בעד שתישאר, ככה רואים אותה קצת מחוץ למים. עדיף.

איבונה: מצחיק.

אוסי: אם אני יכול לשמור עליה ביבשה נטולת כרישים..

אינסה: תמיד יהיו כרישים. ככה זה.

אוסי: כן. הטבע חזק יותר מכל דבר, קל לשכוח את זה כשחיים בעיר.

איבונה: כבר מחשיך.

אוסי: אינסה, זו תהיה חוצפה מצדי לשאול מה בדיוק קרה שם?

אינסה: לא, בטח, רוצה לרשום?

אוסי: אם זה בסדר?..

אינסה: אז ככה, ירדנו למפרץ קצת לפני השקיעה, הייתה ראות נוראית בגלל הסופה בלילה לפני, אבל בוני אומרת שזה הזמן שבו ״הפנינים הכי גלויות״. היה לי קר ולא מצאנו כלום אז יצאתי ראשונה, איבונה יצאה אחרי, שאלתי אותה איפה דניאלה והיא אמרה שהכל בסדר ושהיא כבר יוצאת. אבל דניאלה לא יצאה. כשירד החושך הבנו שמשהו לא בסדר. חיפשו אותה כל הלילה וגם למחרת. התפללתי שתהיה פצועה, אילמת, גידמת, כחולה או אדומה, רק שתגיע לחוף בחיים.

אוסי: אני מצטער, זה נורא.

אינסה: עשינו לה טקס, כמו הלוויה רק בלי ה.. שתינו כוסיות של גראפה לכבודה, רקדנו ושרנו שירים שהיא אהבה, אנשים דיברו על איך היא מתה במקום שהיה הכי שלה, בים. רק אנטון הבן זוג שלה ישב שם על האדמה. ושתק.

אוסי: ואיך הוא עכשיו?

אינסה: נסע מפה. הוא לא יחזור.

איבונה: את לא יודעת את זה.

אוסי: מה, הוא פשוט עזב?

אינסה: כל אחד מתמודד אחרת.

אוסי: מבין, אבל קשה לברוח. אנחנו לוקחים את עצמנו לכל מקום.

אינסה: כל אחד אחרת.

אוסי: את מאמינה באלוהים?

אינסה: לא. אתה?

אוסי: מהיכן שאני בא, כל אחד הוא האלוהים של עצמו.

איבונה: זה כי אין לכם ים.

אוסי: יש לנו דברים אחרים.

אינסה: אה. כמו מה?

אוסי (לאינסה) : תצטרכי לבוא ולראות בעצמך.

אינסה: אולי.

איבונה: טוב נסי, אז מחר בשעת הדרקון במפרץ של הפנינים, כן?

אינסה: מחר.

אוסי: היה מאוד נעים להכיר, אינסה.

אינסה: כן.

(אינסה הולכת)

אוסי: אין דבר שיותר ישמח אותי מלהזמין לנו שני כרטיסים לרכבת.

איבונה: אני צריכה להיות בים מחר.

אוסי: אז אחרי מחר.

***// מערכה שנייה //***

13. א.

***(רכבת)***

אוסי: רכבת במהירות מנוסחת. אני אוהב את זה.

איבונה: נוסעת נורא מהר.

אוסי: נוסעת נורא מהר.

איבונה: אתה אוהב את זה?

אוסי: תראי איך נופים מתחלפים ממישור להרים, מעצים למדבר וחוזר חלילה.

איבונה: כן. קו החוף נעלם. אתה קורא את זה שוב?

אוסי: ביצירה טובה צריך להשקיע, לטייל במרחביה האינסופיים.

**13. ב.**

אנטון:

ברכה על יופייך

הודיה על גופי

על רוחך

ההופכים לאחד

ברגע בו ניפגש

מצאי מחילה

על הפלישה.

לאדם זוג רגליים

ומעט שנים באדמה חרוכה

מצאי חמלה, אהבה,

לאומלל

המעריץ אותך

עד כלות נשימה.

14.

***(גלריית אמנות בעיר)***

אוסי: תסתכלי על הציור הזה. כמה עוצמה. האחרון שלו.

איבונה: איך הוא מת?

אוסי: התאבד.

איבונה: כולם פה לבושים כל כך יפה.

אוסי: את הכי יפה. אני אוהב אותך.

איבונה: למה?

אוסי: כי את - את.

איבונה: זה דבר מאוד יפה להגיד למישהי. גם אתה- אתה.

אוסי: את שומעת?

איבונה: מה זה?

אוסי: פרלוד מספר ארבע של שופן. מי-מינור.

איבונה: אה. זה עצוב.

אוסי: איבונה, מאז שנפגשנו אני כותב רק עלייך, דרכך.

איבונה: לא צללתי כבר שבועיים.

אוסי: אני לא רוצה שיאכל אותך כריש.

איבונה: אני לא יודעת מה לעשות.

אוסי: תישארי איתי, פה.

איבונה: והים?

אוסי: תמיד יהיה ים.

15.

***(ים)***

אינסה: איפה בוני?

איבונה: איפה נסי?

אינסה: קדימה, מאחרות!

איבונה: בסדר, צלילה אחרונה.

אינסה: לא אמרת.

איבונה: אמרתי לך. בטח שכחת. את תבואי לבקר אותי הרבה, נכון?

אינסה: כל יום, שלוש פעמים ביום.

איבונה: מה יש לך?

אינסה: כלום. אני אשתדל.

איבונה: אינסה!

אינסה: די.

איבונה: די מה?

אינסה: נראה מה יהיה. אני אשתדל.

איבונה: נסי, אני פשוט חייבת להתקדם הלאה מכאן. את תמשיכי לחפש את הפנינים, אני יודעת שתמצאי.

אינסה: איבונה, אין פה פנינים.

איבונה: את טועה.

אינסה: אז זהו? ויתרת על הים בכזאת קלות, בשביל גבר?

איבונה: זה לא קל לי.

אינסה: לפחות סוף-סוף הבנת שאנחנו לא דולות פנינים, בסך הכל שולות ספוגים, בדיוק כמו כולן פה, אמרת לו את זה בכלל? הא? סיפרת לו מה את באמת עושה?

איבונה: זה לא משנה. תאמיני לי שטוב לי עכשיו. טוב לי.

אינסה: איך את יודעת שהוא אוהב אותך בכלל? הוא מסתכל עליך כאילו את איזה צמח נדיר שהוא קטף, כל היום עסוק בלכתוב את הסיפור שלו במקום לראות את האמת.

איבונה: את דווקא מאוד השתדלת להיות חלק מהסיפור שלו.

אינסה: את תהיי לגמרי לבד שם.

איבונה: בבקשה תנסי להיות שמחה בשבילי.

אינסה: ומה עם אמא שלך?

איבונה: היא תסתדר. אני רוצה שתעשי איתי את טקס הפרידה.

(אינסה לא עונה).

איבונה: את מוכנה להיות חברה שלי?

אינסה: בואי.

איבונה: תודה. יש לך זפת מעל הגבה.

איבונה+אינסה:

מודה אני

על טיפות דממה

נחשולי יום ולילה

כוח אלמותי

זרמי להבה וקרח

מעמקיך לנצח

תרופה למאוויי

ליבך – ליבי

ימך – ימי.

(איבונה ואינסה מבצעות את טקס פרידת הדולה; כאשר הדולה עוזבת את הים ליותר משלושים יממות;

1. הנחת שתי כפות הידיים, פרושות, על גבי המים למשך דקה בעיניים עצומות

2. יד ימין על מרכז הבטן, יד שמאל על "מפתח הלב"

3. חזרה על הנוסח שלוש פעמים:

בנימי נפשי, רוחות מפרשי, בכל חלל וזמן, תהיה בי.

4. סיבוב דרך כתף ימין ויציאה מהחוף.)

16.

***(בית אמא)***

אמא: בטח הן שמחות, הפיראנות הקטנות, שאת עוזבת.

איבונה: זה לא משנה.

אמא: מה עם אינסה?

איבונה: היא תסתדר.

אמא: תמיד היית יותר יפה מכל הבנות שם בים, זה ברור.

איבונה: זה לא משנה כבר.

אמא: הן מקנאות בך. מתי הרכבת?

איבונה: חמש ועשרים.

אמא: אז תגיעי לשם מחר בעשר?

איבונה: תשע ארבעים וחמש. את כועסת?

אמא: למה שאכעס?

איבונה: לא יודעת. כי אני עוזבת.

אמא: את לא עוזבת, את עוברת דירה איבון. עוברת לעיר, זה הכל. תפסיקי להיות דרמטית. עדיף לך שם. פה אין כלום.

איבונה: שטויות.

אמא: אני ידעתי. כבר מזמן אמרתי לך לעוף מפה. היית הולכת ללמוד משהו, להקים עסק, עם שיער כמו שלך יכולת גם להיות מלכת יופי.

איבונה: מה אני אלבש?

אמא: אני מוכרת את הסירה.

איבונה: את לא.

אמא: איבונה, אין למה להחזיק אותה יותר. די. אני החלטתי.

איבונה: את לא מוכרת אותה.

אמא: זיכרונות זה למגירות. הנה, את מתקדמת הלאה, תעזבי את הסירה, זה יעשה לך רק טוב, תאמיני לי. תהיי מתוקה ותרתיחי מים לקפה.

איבונה: אמא, אני מתחננת בפנייך לא למכור אותה.

אמא: למה לא? למה?

איבונה: כי אני מבקשת. בבקשה.

אמא: את מבקשת? הוא לא כאן ארבע עשרה שנה, את נוסעת מפה ואני צריכה לקום כל בוקר ולראות אותה מהמזח. לא. די! הוא לא יתעלל בי יותר. את שומעת?! אני אמרתי לא!!

איבונה: אמא תירגעי..

אמא: הוא לא יהרוס אותי. שמעת?

איבונה: בבקשה תפסיקי לצעוק.

אמא: היא נמכרת וזהו. כבר יש קונה והוא נתן מקדמה וזה סוף הסיפור. אם אני אשמע מימך עוד מילה אחת על זה אני מעיפה אותך מפה ולא רוצה לשמוע או לראות אותך יותר.

איבונה: למה את חייבת להיות כזאת מרה??

אמא: כי ככה זה החיים, קטנה שלי. מרים. קטנים, שחורים ומרים כמו הקפה שלי. לא הבאת חלב. אני מקווה שהוא מת.

איבונה: די. בבקשה די.

אמא: אני מקווה שהוא מת בייסורים ואני מקווה שהאיש שיקנה את הסירה שלו יטבע יחד איתה.

איבונה: אני הולכת.

אמא: אל תשכחי שהוא עזב אותנו כי לא היינו מספיק טובות בשבילו, אני, אני לא הייתי מספיק טובה בשביל הבן של "המלכה הפנינה הראשונה"...

איבונה: להתראות אמא.

אמא: הם מחשמלים אותי מהרצפה, איבון.

איבונה: הם לא. הכל בסדר אמא.

אמא: איבון.

(איבונה עוצרת)

אמא: יש מנהג כזה, שלפני שעוזבים את הבית שלך, יושבים רגע.

איבונה: אני לא מכירה.

אמא: זה כי עוד אף פעם לא עזבת. שבי.

(יושבות)

איבונה: מה עכשיו?

אמא: קפה.

איבונה: קפה.

17.

**(הבית בעיר)**

איבונה: מאום מלבד גופי לא שייך לי, בבואתי קלה כביומי ראשוני

ים סוער, אדמה מקוללת, ותשוקת בשרים חולפת,

לא יסיחו דעתי, לא ישתיקו אמונתי, דולת פנינים אנוכי

בשר ודם אש ומים רוח פרא בשערי כבוד המצולות קודם לקיומי

חובתי במשמר כל חי עמוק גלוי ונסתר..

***(אוסי נכנס יחד עם*** *מעצבת-פנים שרושמת דבר*יו)

אוסי: איבונה?

איבונה: שלום.

אוסי: אנחנו רק נעבור פה רגע, בסדר? אז בסלון וילונות לבנים. כבדים. ובכל צד של המיטה שידה מעץ מלא. אה, ומתוקה שלי, תבקשי שיצבעו אותה בלבן? יופי, עכשיו, הספה, חייבים להחליף את הספות ולהביא שטיח נעים שכל צעד בו הוא מופלא. אולי זה רעיון משוגע לחלוטין, אבל חשבתי לצבוע את הקיר החיצוני באפור כהה ואת השאר בלבן. (למעצבת) מה את אומרת?

איבונה: אני יכולה לעשות את זה.

אוסי: (צוחק) מה? יפה שלי, מה פתאום. אנחנו מביאים אנשי מקצוע שיעשו את זה.

איבונה: למה? אני יכולה לעשות את כל זה.

אוסי: אני בטוח. אבל אין צורך.

איבונה: מה, אז יהיו פה אנשים כל הזמן?

אוסי: אנחנו ניסע לבקתת נופש על האגם לכמה ימים, אני צריך לכתוב.

איבונה: אה.

אוסי: ואני צריך אותך שם איתי, שתעזרי לי לכתוב דברים יפים. (חזרה למעצבת) טוב, אז מה אמרנו? אני רוצה את המדפים ו.. ובדים! צריך למצוא עוד בדים.

איבונה: אוסי.

אוסי: מה?

איבונה: אני אלך מחר בבוקר לקנות בדים.

אוסי: את באמת לא צריכה להתאמץ..

איבונה: מי את בכלל?

אוסי: איבונה. זאת המעצבת פנים שלנו.

איבונה: זה מה שהיא עושה? (פאוזה) זה רק בית. אפשר לעשות לבד. צריך לעשות לבד.

אוסי: בואי נדבר על זה אחר-כך..

איבונה: מה היא יודעת על הבית שלנו יותר טוב מאתנו?

אוסי: את יודעת על מה הספר החדש שלי?

איבונה: על אישה שבורחת ממלחמה...

אוסי: עליך. על הנסיכה איבונה דולת הפנינים.

איבונה: והיא בורחת ליקום מקביל?

אוסי: לא. והיא הולכת מחר בבוקר לחפש לנו בדים לווילונות. תביאי נשיקה.

**18. א.**

(העיר גדולה וסואנת. תמונה ללא מילים- איבונה משוטטת בדרום העיר לחפש בדים. רואה את דמותה של דניאלה מעבר לכביש).

**18. ב.**

(מסיבה במועדון נחשב בעיר, איבונה שיכורה, רוקדת, נהנית בטירוף).

19.

***(הבית בעיר. אוסי ואיבונה חזרו מהגלריה)***

איבונה: אתה כועס עלי?

אוסי: לא.

איבונה: תגיד את האמת.

אוסי: לא כועס. תרדי מזה.

איבונה: אי אפשר לדבר איתך.

אוסי: אי אפשר לדבר איתך. את נעשית משוגעת.

איבונה: כי כל פעם שאני מדברת איתך אתה הופך אותי למשוגעת! אוף הנעליים האלה הורגות אותי.

אוסי: איבון די אני רוצה שקט.

איבונה: אבל אתה לא לבד כאן, יש עוד בנאדם.

אוסי: את מתישה אותי.

איבונה: כי אתה לא עונה לי.

אוסי: טוב.

איבונה: אתה לא רואה שום דבר חוץ מעצמך ומהספר שלך.

אוסי: טוב.

איבונה: ומה לעשות שהציורים היו מכוערים?

אוסי: לא כל דבר צריך להגיד איבון.

איבונה: מה אתה רוצה שאני אשקר?

אוסי: אני רוצה שתהיי מנומסת.

איבונה: זה לא שבאתי לחברים המוזרים שלך ואמרתי להם "התערוכה זוועה". הייתי מנומסת.

אוסי: תודה באמת.

איבונה: אז אמרתי שזה נראה כמו ציור של ילדים, מה כל כך נורא בזה?

אוסי: כלום. סתם זה לא כיף ככה ו..

איבונה: אתה תמיד אומר כמה אני קולטת דברים שאחרים לא ואז כשאני אומרת מה שאני חושבת ליד אנשים אתה כועס עלי ועושה לי פרצופים ורוצה הביתה.

אוסי: אני מנסה לפתוח לך את הראש ואת מתנהגת כמו טיפשה.

איבונה: אני לא.

אוסי: את כן. את לא מבינה כלום באמנות ואת מעבירה ביקורת.

איבונה: מה יש להבין?

אוסי: תעזבי אותי בשקט. אני רוצה שקט.

איבונה: אוסי..

אוסי: תני לי להיות לבד כמה דקות.

איבונה: די נו. בוא נתחבק..

אוסי: אני מבקש שתניחי לי עכשיו.

איבונה: די בוא..

אוסי: איבונה. די.

**20.**

(תמונה ללא מילים- איבונה באמבטיה בבית בעיר, רואה את דניאלה).

21.

**(ספרייה בעיר)**

(לילה. בחוץ גשם שוטף. איבונה עם ספרים בידיה, נכנס בדלת אדם לבוש מעיל גדול עם כובע על ראשו ומתקרב אליה בצעדים מהירים. איבונה נבהלת, מועדת ונופלת על הרצפה).

איבונה: לך מימני!

אנטון: חכי רגע.

איבונה: לא!! תלך מפה!

אנטון: איבונה!

איבונה: מה?..

אנטון: (רוכן אליה) איבונה זה אני.

איבונה: אנטון.

אנטון: כן, בואי. שבי. קצת נבהלת.. הכל בסדר.

איבונה: כן, פשוט כולם הלכו.. אני בדיוק.. איך ידעת שאני פה? (פאוזה) אתה רטוב.

אנטון: הלכתי ברגל. ואין לי מטרייה. לא מבין את הרכבות פה.

איבונה: אנטון.

אנטון: טוב לראות גם אותך. מה קורה בוני?

איבונה: למה אתה פה?

אנטון: למה את?

איבונה: מה קרה? קרה משהו?

אנטון: לא. אני סתם אוהב להסתובב בספריות של ערים גדולות בלילות גשומים ולהפחיד נשים.

איבונה: סליחה..

אנטון: זו פעם ראשונה, מאז שאנחנו מכירים, שראיתי אותך מפחדת ממשהו.

איבונה: לא הייתי מרוכזת. הבהלת אותי.

אנטון: תראי אותך. השיער שלך, האודם.. הבגדים האלה. הכל כל כך נקי. אז ככה נראית אשת סופר?

איבונה: באת עד כאן כדי להעביר עלי ביקורת. יופי.

אנטון: לא.

איבונה: איפה היית?

אנטון: על ספינת משא. ב"לב-ליבה".

איבונה: שנה בחדר מנועים?

אנטון: כן. היה לי הרבה על מה לחשוב, הפלגתי המון. חזרתי לכפר לפני חודש וזה מוזר שאת לא שם.

איבונה: שאלתי, אבל אף אחד לא ידע איפה אתה.

אנטון: אמא שלך מכרה את הסירה.

איבונה: (לא עונה)

אנטון: אני יודע כמה היא חשובה לך בגלל אבא שלך וכמה היית קשורה אליה ו..

איבונה: אתה לא יודע כלום.

אנטון: לא באתי בשביל זה.

איבונה: אז למה?

אנטון: אני חושב שדניאלה מתה בגללי.

איבונה: אתה לא אמרת את זה עכשיו.

אנטון: יום לפני שהיא מתה אמרתי לך שאני אוהב אותך. אולי אם הייתי מספר לה את האמת.. אני שיקרתי לה. היא מתה כשהשקר שלי בתוכה.

איבונה: אתה לא אשם.

אנטון: וביקשתי מימך להפליג איתי בוני ולעזוב אותה בלי להגיד מילה וזה העונש שלי, כי איך יכולתי לשקר לה בפנים?.. היא הייתה כזאת טובה. הלוואי והייתי שם באותו יום להציל אותה.

איבונה: אתה לא אשם.

אנטון: אני חתיכת חלאה בוני ואת צדקת, הגיע לה יותר טוב ממני.

איבונה: היא בסדר? ראית אותה?

אנטון: מה?

איבונה: אמא שלי.

אנטון: עברתי ליד הבית שלה כמה פעמים.

איבונה: היא רזתה הרבה?

אנטון: השארתי לה דגים ליד הדלת. טוב לך פה?

איבונה: כן. אני צריכה ללכת.

אנטון: יש לך מטריה?

***// מערכה שלישית //***

22.

***(בית בעיר)***

איבונה: אני לא לוקחת את זה.

אוסי: הבאתי שיהיה. למקרה שתצטרכי.

איבונה: אוסי, אני לא לוקחת את זה.

אוסי: טוב.

איבונה: אני באמת בסדר.

אוסי: הרופא אמר.

איבונה: הכל באמת בסדר.

אוסי: תיקחי את הכדורים ואז תישני יותר טוב בלילות.

איבונה: כדורים.

אוסי: את צריכה לנוח, בסדר? תקשיבי לי.

איבונה: אני רק אמרתי שראיתי מישהי שדומה לה ברחוב זה הכל!

אוסי: אין שום בושה בלקחת כדורים. לפעמים צריך "גלגלי-עזר".

איבונה: אני לא מאמינה לרופאים.

אוסי: תעשי מה שאת רוצה.

23.

**(ספריה בעיר)**

אנטון: אז מה, את פשוט מגיעה לכאן וקוראת? כל יום?

איבונה: כן.

אנטון: לא אוהב לקרוא.

איבונה: ראיתי את דניאלה.

אנטון: ראית את דניאלה.

איבונה: אני רואה אותה הרבה בזמן האחרון.

אנטון: אני מבין. אמרה עלי משהו?

איבונה: אנחנו לא מדברות. אתה מתגעגע אליה?

אנטון: אז מה אתן עושות?

איבונה: בעיקר.. מסתכלות אחת על השנייה. אתה מתגעגע אליה?

אנטון: כבר לא.

**24.**

***(גלריית אומנות בעיר)***

איבונה: מה דעתך?

דניאלה: מוזר.

איבונה: מספרים שלקח לו חצי שנה לצייר את זה.

דניאלה: מה מצויר שם? זה נראה כמו חציל.

איבונה: זו שקיעה.

דניאלה: בעצם.. כמו דלעת.

איבונה: כמו שקיעה.

דניאלה: זו לא שקיעה, בוני. ואת יודעת את זה.

איבונה: הנה, תקראי פה, הוא צייר שקיעה (מקריאה) "דרך חורים בקיר הבטון של אתר הבנייה העירוני אותו חקר".

דניאלה: למה לבן אדם לראות שקיעה דרך חורים בבטון?

איבונה: לא יודעת.

דניאלה: בואי נלך מפה.

איבונה: לאן?

דניאלה: למים.

איבונה: לא יכולה כשאוסי בבית. זה מבהיל אותו.

דניאלה: נחכה שילך לישון.

איבונה: כן.

דניאלה: באמת שזה נראה כמו חציל.

25. א.

***(הבית בעיר)***

אוסי: ממתי את שם?

איבונה: מה?

אוסי: איבונה, השפתיים שלך כחולות. צאי.

איבונה: לא, הכל בסדר.

אוסי: בואי.

איבונה: זה מרגיע אותי.

אוסי: אז תלכי לבריכה או לא יודע! מה לעזאזל את עושה בתוך אמבטיה קפואה??

איבונה: שומרת על כושר. תירגע. הכל בסדר.

אוסי: זה מוגזם.

איבונה: סיפרתי לך פעם על הפנינה שלא רצתה לעלות, אז בצלילה?

אוסי: תספרי לי אחר כך.

איבונה: מיששתי את הקרקעית, בכל רגע מצפה לגעת בקיפוד ים או אצה רעילה, חזרתי לאט בלב על שיר ההודיה והמשכתי להעביר את האצבעות בתוך השוניות, בין הזרמים התת-קרקעיים. נשארו עוד שתי דקות של אוויר ואני לא רואה כלום, מים עכורים וענני חול סביבי, אבל ידעתי שהיא שם. שמעתי אותה.

אוסי: איבונה, אני לא צריך את זה יותר.

איבונה: בדקתי את הדופק שלי, הוא איטי. נשארו לי דקה ועשרים שניות ואז נגעתי בה. אלפי נחשים חשמליים השתוללו לי ביד ימין. אתה לא תאמין איך ממש נוצרה סביבה הילה לבנה..

אוסי: צאי משם!

איבונה: נשארו לי חמישים שניות. הנה, אני יכולה בקלות לדלות אותה, רק שאז היא הביטה בי. הבטתי חזרה. היא רק עצמה עיניים וחיכתה. נשארו לי שלושים שניות ועליתי. בלעדיה.

אוסי: מספיק עם הטירוף הזה כבר.

איבונה: אתה חושב שהייתי צריכה להציל אותה?

אוסי: אני מוציא אותך.

איבונה: אתה יודע שאין פנינים באגמים?

אוסי: את צריכה לנסוע הביתה לכמה ימים.

איבונה: גם בים שלנו אין פנינים.

אוסי: גם אני צריך קצת חופש.

איבונה: ניסיתי למצוא פנינים אבל אף פעם לא מצאתי, לקחתי איתי את אינסה ודניאלה כל יום למצוא פנינים. אבל בים שלנו אין. אין.

אוסי: טוב.

איבונה: אני לא דולת פנינים.

אוסי: טוב.

איבונה: אני שולת ספוגים אוסי!

אוסי: טוב!

איבונה: אתה שומע מה שאני אומרת לך? לא מצאתי אף פעם פנינים. רק ספוגים.

אוסי: את לא דולת פנינים.

איבונה: (מתפוצצת מצחוק) אתה כתבת עלי, סיפרת סיפורים.

אוסי: על דולות פנינים.

איבונה: (ממשיכה לצחוק) ואני בכלל שולת ספוגים.

אוסי: (פאוזה) אז זה לא עלייך. אני נוסע לכמה ימים.

איבונה: מתי אתה חוזר?

אוסי: שולת ספוגים.

איבונה: אתה תחזור?

(אוסי יוצא)

**25. ב.**

(אוסי נכנס)

איבונה: אני לא לוקחת את זה.

אוסי: טוב. טוב. טוב.

איבונה: אוסי, אני לא לוקחת את זה.

אוסי: טוב. טוב. טוב.

איבונה: אני באמת בסדר.

אוסי: טוב. טוב. טוב.

איבונה: הכל באמת בסדר.

אוסי: טוב. טוב. טוב.

איבונה: כדורים.

אוסי: טוב. טוב. טוב.

איבונה: אני רק אמרתי שראיתי מישהי שדומה לה ברחוב זה הכל!

אוסי: טוב. טוב. טוב.

איבונה: אני לא מאמינה לרופאים.

אוסי: טוב. טוב. טוב.

(אוסי שולף את איבונה מהאמבטיה. הם רוקדים)

26.

***(ספרייה בעיר)***

איבונה: מה חדש במחסן?

אנטון: יש ארבע סירות חדשות.

איבונה: ארבע?סירה גדולה הייתה לאבא שלי.

אנטון: טוב, הוא היה איש גדול.

איבונה: היינו שרים ביחד. מכיר את השיר על דג החרב הפחדן?

אנטון: (שר) ..כל העולם בקצה חוד אפו.. אוי דגיגון, הבט קדימה, אל חשש, כוחך נמצא מולך ממש..

איבונה: (מצטרפת) ..לא אחורה, רק קדימה, אל חשש, כוחך נמצא מולך ממש..

אנטון: עזב אותך לבד, הא בוני?

איבונה: חיכיתי לו ליד הסירה שעות עד שאמא שלי באה לקחת אותי משם. צרחתי עליה, אמרתי לה שהיא שקרנית, כי לא הבנתי איך מישהו יכול פשוט ללכת ככה.

אנטון: זה לא המקום שלך פה, בוני.

איבונה: רק השאיר סירה ופתק.

אנטון: מה היה כתוב שם?

איבונה: ש"דברים לא צריכים להימשך לנצח כדי להיות מושלמים".

אנטון: זה לא המקום שלך פה.

איבונה: אני לא רציתי לשלות ספוגים מסריחים כל החיים שלי.

אנטון: כל יום צללתן במפרץ הכי מסוכן באזור.

איבונה: אני חשבתי שבים שלנו עומדות להתגלות המון פנינים חדשות.

אנטון: מסכנה דניאלה.

(איבונה לא עונה)

אנטון: האמינה שבסוף היא תמצא פנינה.

איבונה: לך לעזאזל אנטון.

אנטון: לכי את.

(שוכבים)

27.

***(הבית בעיר)***

איבונה: איזה עץ זה?

אוסי: עץ.

איבונה: למה הוא אפור כזה?

אוסי: ערב עכשיו. הכל נראה אפור. למה עשית את זה לקירות איבונה? למה?

איבונה: אני אכין לך דג לארוחת הערב?

אוסי: אני לא רוצה דג.

איבונה: דג חריף.

אוסי: תיקחי את הכדורים.

איבונה: אהוב שלי, בוא תרקוד איתי.

(אוסי יוצא)

איבונה: מתי אתה חוזר?

(אנטון נכנס)

אנטון: למה עשית את זה לקירות איבונה?

איבונה: איזה עץ זה?

אנטון: כל העולם..

איבונה: למה הוא אפור כזה?

אנטון: בקצה חוד אפו..

איבונה: אני אכין לך דג לארוחת הערב.

אנטון: אוי דגיגון..

איבונה: דג חריף.

אנטון: הבט קדימה, אל חשש..

איבונה: אהוב שלי, בוא תרקוד איתי.

אנטון: כוחך נמצא מולך ממש.. לא אחורה.. רק קדימה..

איבונה: אתה תחזור?

אנטון: אל חשש..

**28**.

***(הבית בעיר, איבונה ודניאלה באמבטיה)***

דניאלה: על מה זה?

איבונה: מה?

דניאלה: הסיפור שלך.

איבונה: סיפור על אישה שבורחת ממלחמה.

דניאלה: אוי. מדכא. לאן היא בורחת?

איבונה: לעולם מקביל.

דניאלה: לאן?

איבונה: היא מגיעה דרך חור תולעת לעולם מקביל.

דניאלה: עולם מקביל?

איבונה: כן. כזה שבו הכל אותו דבר, אבל אחרת. היא מכירה כל מקום בו ואת האנשים סביבה, אבל בעצם לא. כי זה עולם אחר, הפוך לחלוטין. כמו בתורת הקוואנטים.

דניאלה: טוב. בהצלחה עם זה. בכל מקרה, אני בדרך הביתה לכפר הים, יכלה להביא לך לחם וקציצות דגים אם תחכי בחוץ כמה דקות.

איבונה: באמת?

דניאלה: או שתעברי לעולם אחר שבו יש לך איפה לאכול ארוחת צהריים.

איבונה: אחרייך, גברת דולת פנינים.

דניאלה: איבונה.

איבונה: הנסיכה איבונה.

דניאלה: פשוט- איבונה.

איבונה: פשוט איבונה.

**29.**

***(ספריה בעיר)***

איבונה: אתה מאמין באלוהים?

אנטון: מאמין בהכל.

איבונה: בי?

אנטןו: משתדל.

איבונה: ספרים נהרסים כל כך בקלות, אנטון.

אנטון: אסופת עצים מתים.

איבונה: אפשר לקרוע, לשרוף, להרטיב, לקמט אותם.

אנטון: זה לא פנינים.

איבונה: רק מילים.

אנטון: אין גשם היום.

איבונה: אבל קר.

אנטון: בואי.

(איבונה ואנטון שורפים את הספרייה. לאחר מכן יושבים על גג בניין וצופים מולם בספריה נשרפת כליל).

30.

***(אוסי קורא מספרו)***

אוסי: מאום מלבד גופי לא שייך לי. בבואתי קלה כביומי ראשוני.

ים סוער, אדמה מקוללת ותשוקת בשרים חולפת-

לא יסיחו דעתי, לא ישתיקו אמונתי. דולת פנינים אנוכי.

בשר ודם, אש ומים, רוח פרא בשיערי.

כבוד המצולות קודם לקיומי

חובתי במשמר כל חי עמוק, גלוי ונסתר.

כי היא מלאכתי, ישועתי, שפיותי.

ורק לי הבחירה, כל בוקר מחדש, להיות דולה.

31.

***(בית אמא. איבונה נכנסת)***

אמא: הסתפרת.

איבונה: כן.

אמא: חבל..

איבונה: זה לא משנה.

אמא: יש מרק עגבניות.

איבונה: עומד לרדת גשם.

אמא: בסדר. הורדתי את הכביסה הבוקר.

איבונה: קר פה.

אמא: אל תבכי איבון.

איבונה: עוד לא שמת כלום במסגרת הזו?

אמא: לא הצלחתי לבחור.

איבונה: שלוש שנים לא הצלחת לבחור מה לשים במסגרת?

אמא: שלוש וחודשיים.

איבונה: אמא.

אמא: מה?

איבונה: מה אני אעשה עכשיו?

אמא: מה שכולם עושים יפתי. תחייכי בכוח. עד שתתרגלי.

איבונה: אני הולכת למות. משהו אצלי לא בסדר.

אמא: לא מתים כל-כך מהר.

איבונה: אני לא בסדר.

אמא: אף אחד לא בסדר. העולם לא בסדר. תמיד תבוא גאות לשטוף אותך ותמיד תצטרכי למצוא אי אחר לשבת עליו. ניסיתי להסביר לך את זה כבר. אבל את עקשנית, לא מקשיבה.

איבונה: מה אני יעשה עכשיו?

אמא: תתחילי בקפה ונתקדם משם.

איבונה: אני אבריא? אמא.

אמא: תסתכלי, באים ענני סופה. ממערב.

איבונה: קר פה. (פאוזה) הרעש שלו..

אמא: ים.

איבונה: ים.

אמא: תסתכלי אלי. הנה את.

איבונה: הנה אני.

***// סוף //***